Jan-Henrik Fredriksen (Fremskrittspartiet), 2012-06-15:
Selv om deler av Europa halter videre, er det mye å glede seg over i norsk økonomi. Dette skyldes i stor grad verdiskapingen i oljenæringen. Vi har økonomisk handlefrihet, men vi må aldri glemme at verdiskapingen i oljesektoren ikke hadde vært mulig uten store investeringer. Knapt nok noen kan spå hvilke deler av næringslivet som vil bli viktigst om 50 år. Det vi derimot vet, er at infrastruktur og transport vil være en forutsetning for verdiskaping og eksport. Her burde Norge investere langt mer enn hva vi gjør i dag. Cambridge Systematics, som befinner seg i den virkelige verden, la nylig fram en beregning som viser at Norge vil kunne få tre og en halv krone igjen for hver krone investert i bedre hovedveier. Budskapet var klart til det politiske Norge: Dere tenker gammeldags, utdatert og for smått. Dere mangler helt balanse mellom hva som er viktig lokalt, og hva som er viktig for Norge. Det er ikke Fremskrittspartiet som beskriver den rød-grønne regjeringen som gammeldags, konservativ og utdatert, men budskapet er definitivt noe det politiske Norge bør ta inn over seg. I Fremskrittspartiets forslag til revidert nasjonalbudsjett fremmer vi forslag om totalt 600 mill. kr mer enn regjeringen til riksveiinvesteringer. Disse pengene skal først og fremst gå til midtdelere på riksveinettet på de mest utsatte ulykkesstrekningene. På denne måten kan vi på enkelte strekninger forhindre 70–80 pst. av dødsulykkene – en investering i både land og folk som styrker trafikksikkerheten. Noen må faktisk ta dette på alvor. Fremskrittspartiet, sammen med Høyre, ønsker å styrke Statens havarikommisjon for transport med 5 mill. kr. Fremskrittspartiet ønsker primært at disse midlene skal benyttes til etterforskning av veiulykker. Det er der de fleste ulykker og dødsfall skjer. Norske veier er blant de dårligst vedlikeholdte í Europa. Staten vegvesens utredning dokumenterer at det trengs 400–500 mrd. kr for å få på plass en tilnærmet normal standard. Revidert budsjett kan aldri bli stedet for å ta så store beløp, men litt kan gjøres også her, og det mangler ikke på kapasitet. Derfor bruker vi 1,16 mrd. kr ekstra til vedlikehold på riksveiene. Fremskrittspartiet setter også av 1 mrd. kr ekstra til vedlikehold på fylkesveinettet. Det vil innbære bedre trafikksikkerhet, færre skader og bedre framkommelighet. Fremskrittspartiet fremmer i revidert også forslag om 235 mill. kr ekstra til drift og investeringer i jernbane. Blant annet må kapasiteten på Ofotbanen økes og bygges ut. Det er uforståelig for de fleste at dagens regjering låner bort penger til motorveibygging i Tyskland til 1,8 pst. rente, når renten på norske veiprosjekter beregnes til 6,5 pst. Norge fremmer, med andre ord, andre lands konkurranseevne, samtidig som vi undergraver vår egen. Grunnen er at dagens regjering ikke har tatt inn over seg eller forstått at forutsetningene for verdiskaping, arbeidsplasser og et moderne samfunn er at grunnlaget er på plass – infrastruktur og effektive, sikre og moderne veier og jernbane. I dag opplever vi at land som Botswana og Albania har langt mer effektive og sikre veier enn det såkalt verdens rikeste land, Norge. I Norge er det ikke først og fremst staten som bygger noe som helst. Spleiselagene vi stadig hører om, er ofte av en slik art at regjeringen betaler 1 mrd. kr eller 2 mrd. kr og bilisten 10 mrd. kr. Ryfast kostet ikke staten 1 krone, men bilisten må betale nesten 10 mrd kr. Norge har råd og burde bygget ut en moderne infrastruktur, det er kanskje den beste investeringen vi som land kan gjøre for fremtiden. Disse ambisjonene mangler i revidert budsjett, som i de ordinære budsjettene. Det var ikke Fremskrittspartiet som tidligere beskrev den rød-grønne regjering som gammeldags, konservativ og utdatert, men bedre og mer presist kan det neppe sies.